મારા માટે આરામદાયક એસી ચેમ્બરની ફિક્સ સમય અને પગારવાળી નોકરી, દુનિયાનો છેડો છે એ ઘર તેમજ વહાલા મમ્મીપપ્પાને છોડીને દેશનાં છેડે છેક દૂર-દૂર સરહદ પર જવું એ ઘણું અઘરું હતું. કદાચ એકના એક દીકરાને આર્મીમાં મોકલવો એ મારાં માતાપિતા માટે મારા કરતાં પણ વધારે અઘરું હશે. આખી દુનિયા મારા નિર્ણયની વિરુદ્ધમાં હતી. હાથે કરી હેરાન થવા શું કામ જાવ છો?, અહીં શું ખૂંટે છે? વગેરે જેવા યક્ષપ્રશ્નોએ મને ફરીથી વિચારવા મજબૂર કર્યો. ક્યાક મારો નિર્ણય ખોટો તો નથી ને? પરંતુ તે સમયે મારા મમ્મીપપ્પા મારી સાથે રહ્યાં અને કહ્યું કે, બેટા! તું તારે જા! અમારી ચિંતા ન કર. દેશની સેવા કર.. અને હું રાજકોટ ફરજ પરથી રાજીનામું આપી સેના હોસ્પિટલમાં હાજર થયો. મારા ખભ્ભા પર કેપ્ટન તરીકેના ત્રણ સ્ટાર લાગ્યા. ૧૯ જૂન ૨૦૧૬થી હું ભારતીય સેનામાં ડોક્ટરી સેવા આપી ફરજ બજાવી રહ્યો છું.